ตลาดหลักทรัพย์ฯ เตือน “นลท.” ระวังก่อนเข้าซื้อขาย JTS
ตลาดหลักทรัพย์ฯ เตือนนักลงทุน ให้ระมัดระวังก่อนตัดสินใจเข้าซื้อขายหลักทรัพย์ JTS  ซึ่งไม่มีปัจจัยพื้นฐานรองรับจะเข้าสู่มาตรการกำกับการซื้อขายระดับ 3
ตลาดหลักทรัพย์ฯ เตือนนักลงทุน ให้ระมัดระวังก่อนตัดสินใจเข้าซื้อขายหลักทรัพย์ JTS ซึ่งไม่มีปัจจัยพื้นฐานรองรับจะเข้าสู่มาตรการกำกับการซื้อขายระดับ 3
12 เม.ย. 2565

ตลาดหลักทรัพย์แห่งประเทศไทย (ตลท.) เตือนผู้ลงทุนให้ระมัดระวังก่อนตัดสินใจซื้อขายหลักทรัพย์ บริษัท จัสมิน เทคโนโลยี โซลูชั่น จำกัด (มหาชน) หรือ JTS เนื่องจากมีสภาพการซื้อขายที่ผิดไปจากปกติ โดยไม่มีปัจจัยพื้นฐานรองรับ และ JTS ได้ชี้แจงผ่านระบบตลาดหลักทรัพย์ฯ แล้วว่าไม่มีพัฒนาการสำคัญที่กระทบต่อสภาพการซื้อขายที่ปรับตัวขึ้น
โดยปัจจุบันหลักทรัพย์ JTS อยู่ในมาตรการกำกับการซื้อขายระดับ 2 โดยราคายังคงปรับตัวเพิ่มขึ้นต่อเนื่องจนมาปิดที่จุดสูงสุดใหม่ (New high) เมื่อวานนี้ (11 เมษายน 2565) ที่ราคา 472 บาท ด้วย P/E และ P/BV ที่ 1,508.52  เท่า และ 492.74 เท่า ตามลำดับ มูลค่าซื้อขายเฉลี่ยอยู่ที่ประมาณ 408 ล้านบาทต่อวัน ทั้งนี้หากสภาพการซื้อขาย JTS ยังคงเปลี่ยนแปลงผิดไปจากสภาพปกติอีก โดยไม่มีปัจจัยพื้นฐานรองรับจะเข้าสู่มาตรการกำกับการซื้อขายระดับ 3 กล่าวคือ เพิ่มมาตรการห้ามซื้อขายหลักทรัพย์เป็นการชั่วคราว 1 วันทำการ
ทั้งนี้ตลาดหลักทรัพย์ฯ เห็นว่าผู้ลงทุนอาจมีความเสี่ยงในการซื้อขายได้หากราคาผันผวน จึงขอให้พิจารณาปัจจัยพื้นฐานให้รอบคอบก่อนตัดสินใจลงทุน นอกจากนี้ ขอให้บริษัทสมาชิกทุกรายกำกับดูแลการซื้อขายและการดำเนินการต่างๆ ที่เกี่ยวข้องกับหลักทรัพย์ JTS อย่างเคร่งครัด เพื่อป้องกันการส่งคำสั่งซื้อขายที่อาจไม่เหมาะสม หรือไม่เป็นไปตาม พ.ร.บ. หลักทรัพย์และตลาดหลักทรัพย์
หมายเหตุ: มาตรการกำกับการซื้อขาย มีแนวทางดำเนินการ ดังนี้
มาตรการระดับ 1: ห้ามนำหลักทรัพย์มาคำนวณเป็นวงเงินซื้อขาย และต้องซื้อด้วยบัญชี Cash balance
มาตรการระดับ 2: ห้าม Net Settlement, ห้ามนำหลักทรัพย์มาคำนวณเป็นวงเงินซื้อขาย และต้องซื้อด้วยบัญชี Cash balance
มาตรการระดับ 3: ห้ามซื้อขายเป็นการชั่วคราว 1 วันทำการ, จากนั้นเมื่ออนุญาตให้ซื้อขาย ยังคงห้าม Net Settlement, ห้ามนำหลักทรัพย์มาคำนวณเป็นวงเงินซื้อขาย และต้องซื้อด้วยบัญชี Cash balance